open-index/open-wikipedia-markdown huggingface dataset:
Vuontisjärvi

**Vuontisjärvi** () on kylä Enontekiön kunnassa. Se sijaitsee samannimisen järven rannalla noin 17 kilometriä itään Enontekiön kirkonkylästä Hetasta, tien nro 956 varrella.

## Kylän historiaa

Vuontisjärvi tuli aikoinaan tunnetuksi "Rovan Nikun" (Niilo Uollonpoika Keskitalon) ansiosta vuonna 1861. Rovan Niku oli 1800-luvun puolivälin paikkeilla Vuontisjärvellä elänyt karjatilallinen/maanviljelijä. Niku oli kaivanut tulvaveden tasaamiseksi pienen ojan, joka murtui veden voimasta. Tämän seurauksena järven pinta laski yli kuusi metriä ja syntyi uusi laskujoki. Vesi vei mennessään runsaasti hiekkamaata sekä niittylatoja ja ikihonkia. Tämä oli suuri menetys kalastuksesta ja viljelystä elävälle kylälle, ja puhutti kyläläisiä pitkään. Tapahtumasta kerrotaan Samuli Paulaharjun kirjassa *Vanhaa Lappia ja Peräpohjolaa* (1923).

## Naapurikylät ja vesistöt
Vuontisjärven naapurikyliä ovat Peltovuoma idässä ja Hetta lännessä. Kylään kuuluvat läheisesti seuraavat vesistöt: Vuontisjärvi, Vuontisjoki, Pöyrisjoki ja Markkajoki. Kylän lähialueella on myös muita merkittäviä jokia kuten Käkkälö- ja Ounasjoki.

## Matkailu ja palvelut
Vuontisjärven kylästä lähtee patikkapolku Pöyrisjoen varteen. Pöyrisjokea alas melovat päätyvät myös Vuontisjärven kylälle. Talvella on tarjolla moottorikelkkavuokrausta. Moottorikelkkareitti Hetta–Kittilä kulkee kylän lävitse. Levin rinteet ovat 100 kilometrin ja Pallastunturit alle 60 kilometrin päässä. Enontekiön lentokentälle on kylältä matkaa 25 kilometriä.

Matkailijoille vuokrataan entisen kyläkoulun tiloja. Kylän alueella Vuontisjärven uimarannalla on mutterikota ja -rantasauna, joita vuokrataan myös matkailijoille ja retkeilijöille. Kylässä on myös taksi, korjaamo, safariyritys, maaseutumatkailuun soveltuvia majoituspalveluita.

## Kylän asukkaat

Talouksia Vuontisjärven kylässä on 60.

Kylän asutus on helminauhamaista, joskin keskellä kylää, alkuperäisellä kyläalueella asutus on tiheämpää. Asuinrakennukset ovat omakotitaloja. Kylän läheisyydessä on myös paljon loma-asutusta, joka vilkastuttaa kylän toimintaa kesällä ja lomien aikana.

Kyläläiset saavat toimeentulonsa maa-, poro- ja luontaistaloudesta sekä palvelusektorilta.

## Tapahtumat
Vuontisjärvellä järjestettiin viides Maailman kylät -tapahtuma 4.–6. heinäkuuta 2008.

## Aiheesta muualla
*Vuontisjärven kylän sivut 
* "Paa luukku, paa luukku", huusi Rovan Nikun rengillensä - mutta vedentuloa oli mahdotonta estää. Vuontisjärven kummallinen vedenpaisumus, Seura, 11.03.1936, nro 11, s. 21, Kansalliskirjaston digitaaliset aineistot
Poblet-luostari

**Pobletin luostari,** *Real Monasterio de Santa María de Poblet* on sisterssiläinen luostari Pobletissa, Tarragonassa, Kataloniassa. 

Sen perustivat Barcelonan kreivin kutsusta Ranskasta tulleet munkit vuonna 1151. Se oli yksi kolmesta sisterssiläisestä luostarista, jotka pönkittivät kuninkaan valtaa 1100-luvulla. Aragonian kruunun ja Aragonian kuningaskunnan halllitsijasuku kehitti siitä alueen kulttuurin ja sivistyksen keskusta. Erityisen merkittävä on luostarin kirjasto. Tärkeimmät rakennukset ovat peräisin 1200–1400 -luvuilta.

Kuningas Alfonso II valitsi Pobletin luostarin Aragonian hallitsijasuvun kuninkaalliseksi hautakammioksi eli panteoniksi. Evankelista-kuorissa ovat haudattuina: Aragonian kuningas Ferdinand I ja hänen puolisonsa Leonor de Alburquerque; Aragonian kuningas Pietari IV ja hänen kolme puolisoaan: kuningatar Leonor de Portugal, Maria de Navarra ja Sisilian prinsessa Eleonor sekä Aragonian kuningas Jaakko I. 

Luostari jätettiin tyhjilleen vuonna 1835 ja restauroitiin 1940-luvulla. Se on kuulunut UNESCOn maailmanperintöluetteloon vuodesta 1991 lähtien.

## Lähteet

## Aiheesta muualla
John Bedyngham

**John Bedyngham** (myös **Bedingham**) oli 1400-luvulla elänyt englantilainen renessanssisäveltäjä. 

Bedyngham oli vuodesta 1457 suntiona Collegiate Chapel of St. Stephenissa Westminsterissa. Hänen tuotantoonsa kuuluu muun muassa burgundilaistyylisiä chansoneita. Hän sävelsi myös Gilles Binchoisin chansoniin pohjautuvan messun *Deuil angoisseus* . Bedyngham kuoli noin vuonna 1460.

Bedynghamin laulua *O rosa bella* luultiin pitkään John Dunstablen säveltämäksi .

## Lähteet
Martti Kuningas

**Martti Kuningas** (19. helmikuuta 1933 Viipuri – 7. huhtikuuta 1980 Loviisa) oli suomalainen näyttelijä. 

Kuningas oli vielä teatterikoululainen, kun hän näytteli miespääosan Eskona vuoden 1957 elokuvassa *[[Nummisuutarit (vuoden 1957 elokuva)|Nummisuutarit]]* ja tuli täten kansan tietoisuuteen. Hän oli debytoinut valkokankaalla kaksi vuotta aiemmin *[[Tuntematon sotilas (vuoden 1955 elokuva)|Tuntemattomassa sotilaassa]]* (1955). Kuninkaan toinen miespääosa oli ”Mylly-Penttinä” elokuvassa *[[Nuori mylläri]]* (1958). Hänet nähtiin vielä sivuosassa elokuvassa *[[Me (vuoden 1961 elokuva)|Me]]* (1961), mutta sen jälkeen hän palasi elokuvien pariin vasta 1970-luvulla. Silloin Kuningas esiintyi esimerkiksi komedioissa *[[Lottovoittaja UKK Turhapuro]]* (1976) ja *[[Jäniksen vuosi (vuoden 1977 elokuva)|Jäniksen vuosi]]* (1977). 

Martti Kuningas oli vuosina 1958–1960 naimisissa näyttelijä Leni Katajakosken kanssa, ja myös heidän lapsensa Kristiina Kuningas (1958–2019) sekä lapsenlapsensa Iida Kuningas (s. 1987) ovat ryhtyneet näyttelijöiksi. Kuningas ajautui *Nummisuutareiden* tuoman sensaatiomaisen menestyksen vuoksi alkoholismiin ja hän kuoli 47-vuotiaana vuonna 1980. Kuninkaan viimeiseksi elokuvarooliksi jäi pieni osa vuoden 1979 *[[Ihmemies (vuoden 1979 elokuva)|Ihmemiehessä]]*. Hänet on haudattu Malmin hautausmaalle kortteliin 56-11-72.

## Filmografia
*Tuntematon sotilas 1955 (sotamies)
*Nummisuutarit 1957 (Esko)
*Vastamäkeen 1958 	
*Nuori mylläri 1958 (Pentti Mäkinen, ”Mylly-Pentti”)
*Me 1961 (sotilas Väiskin unessa)
*Herra Huu – Jestapa jepulis penikat sipuliks 1973 (Masa, metsätyömies), kuvausryhmän jäsen
*Kilpeläisen tarina 1974 	
*Manillaköysi 1976 (Iso)
*Lottovoittaja UKK Turhapuro 1976 (autonasentaja)
*Viimeinen savotta 1977 (Huitu-Jussi)
*Jäniksen vuosi 1977 (Hannikainen, Kiuruveden ent. nimismies)
*Vartioitu kylä 1944 1978 (silmäpuoli sotilas)
*Tuntematon ystävä 1978 (yömajan valvoja)
*Runoilija ja muusa 1978 (Halonen vanhana)
*Onnellinen mies 1979 (Ollonen)
*Ihmemies 1979 (oppinut mies baarissa)

## Lähteet

## Aiheesta muualla
* 
*
M26 Pershing

**M26 Pershing** on Yhdysvaltojen asevoimien toisen maailmansodan lopussa ja Korean sodan alussa käyttämä raskas panssarivaunu. Pian sodan jälkeen se luokiteltiin uudelleen keskiraskaaksi panssarivaunuksi. Se nimettiin kenraali John ”Black Jack” Pershingin mukaan, joka johti yhdysvaltalaisia joukkoja ensimmäisessä maailmansodassa.

Vaunu oli ominaisuuksiltaan verrannollinen saksalaiseen Panther-panssarivaunuun. Vaunu oli yksi liittoutuneiden parhaiten panssaroituja panssarivaunuja ja yksi tehokkaimmista myös aseistuksensa osalta. Vaunun suurimpana ongelmana oli se, että se käytti samaa V-8 Ford GAA -moottoria kuin M4A3 Sherman -panssarivaunu, vaikka Pershing painoikin noin kymmenen tonnia enemmän. Tämän ansiosta vaunu oli hyvin alitehoinen, mikä aiheutti vaunulle ongelmia Korean sodassa Korean kukkulaisessa ja mutaisassa maastossa. Sodan jälkeen vaunua parannettiin lisäämällä siihen uusi tehokkaampi moottori, parempi voimansiirto ja tykkiin lisättiin savunpoistaja. Tämä paranneltu versio sai uuden designaation M46 Patton.

Toisessa maailmansodassa vaunua ei käytetty paljoa, sillä ensimmäiset vaunut saapuivat rintamalle vasta vuonna 1945 ja niitä saapui Eurooppaan sodan aikana vain noin 20 kappaletta. Yksi Pershing otti osaa Kölnin tuomiokirkon edessä käytyyn panssaritaisteluun, joka on yksi kaikkien aikojen kuuluisimmista panssaritaisteluista sen vuoksi, että se saatiin tallennettua filmille.

## Muunnelmat
* M26 (T26E3)
* M26A1
* M26A1E2
* M26E1
* M26E2
* T26E2
* T26E5

## Katso myös
* Centurion, vastaava brittiläinen panssarivaunu samalta ajanjaksolta.

## Lähteet

## Aiheesta muualla

* World War II: M26 Pershing
Sant Pau -sairaala

**Sant Pau -sairaala** Barcelonassa on Unescon maailmanperintökohde arkkitehtuurinsa takia. Sen nykyiset Lluís Domènech i Montanerin suunnittelemat rakennukset ovat vuosilta 1901–1930, ja edustavat katalonialaista art nouveauta parhaimmillaan.
Itse sairaala on perustettu vuonna 1401, ja sen entisissä tiloissa kaupungin keskustassa sijaitsee nyt taidekoulu ja kansalliskirjasto.

## Lähteet

## Aiheesta muualla
Mustikkapöperö

**Mustikkapöperö** (käytetään myös nimityksiä **pöperö**, **pöpörö**, **pöppi** tai **pöllöhillo**) on suomalainen perinneruoka. Se valmistetaan sekoittamalla keskenään mustikkasurvosta ja talkkunajauhoja. Talkkunajauhoja lisätään vain mausteeksi siten, että seos ei sakene. Muuten pöperöstä tulee kitkerää. Jotkut lisäävät mustikkapöperöön myös sokeria, ja uudemmissa resepteissä saatetaan marjojen sekaan tai päälle kehottaa laittamaan myös esimerkiksi kermavaahtoa tai piimää. 

Oikeaoppisen mustikkapöperön tai pöllöhillon valmistamiseen voidaan käyttää vain paahdetusta kaurasta valmistettuja talkkunajauhoja. Pöperöä syödään tavallisesti silloin, kun on saatavilla tuoreita mustikoita. Pöperöä on perinteisesti tehty myös puolukasta, ja jotkut tekevät sitä myös esimerkiksi viinimarjoista, jos mustikoita ei ole riittävästi saatavilla.

Pöllöhillo ja pöperö tunnetaan lähinnä Hämeessä. Nimien alkuperä on jäänyt hämärän peittoon. Mustikkapöperöä ei valmisteta kaupallisesti, koska se kuuluu ruokiin, jotka valmistetaan vasta nauttimishetkellä aineet yhdistämällä, eikä sitä siksi ole tarkoituksenmukaista säilyttää valmiina.

## Muita samanlaisia ruokia
Muunlaisia tai ainakin toisennimisiä marjojen, sokerin ja talkkuna- tai muiden jauhojen sekoituksia tunnetaan ympäri Suomen. Pohjanmaalla käytetään nimityksiä *marjapöperö, hilla, huupa, motaska, tikkutollo* ja *tokero*. Karjalassa ja muualla Itä-Suomessa samoista aineksista imelletään matalassa uuninlämmössä *marjamämmiä*, kun taas kylmä marja-jauho-sokerisekoitus tunnettiin Koivistolla Karjalassa nimellä *marjamölli* ja muualla Karjalassa nimillä *marjatahas* ja *marjaröppö*. Valkealassa se tunnetaan nimillä *marjaliru* tai *reemi*.

## Pitäjänruokana
1980-luvulla  mustikkapöperö nimettiin yhdeksi pitäjänruuista Orivedellä.

## Fiktiossa
Kirjallisuudessa pöllöhillo esiintyy Helena Meripaasin nuortenromaanissa *Pöllöhilloa* vuodelta 2007. Kirjassa sitä ei kuitenkaan kuvata lähemmin vaan ainoastaan mainitaan kerran perinneruokien yhteydessä.

## Valmistus

Mustikkapöperö 1.JPG|Tuoreita mustikoita lautasella.
Mustikkapöperö 2.JPG|Mustikat rikotaan haarukalla tai lusikalla.
Mustikapöperö 3.JPG|Lisätään talkkuna ja maun mukaan hiukan sokeria.
Mustikkapöperö 4..JPG|Ainekset sekoitetaan. Nautitaan heti.


## Lähteet
Craig Virgin

**Craig Virgin** (s. 2. elokuuta 1955 Belleville, Illinois) on yhdysvaltalainen entinen kestävyys- ja maastojuoksija.

Virgin kasvoi Lebanonin kaupungissa Illinoisissa. High school -aikoinaan hän voitti viisi osavaltionsa mestaruutta ja teki Yhdysvaltojen ennätyksen kahden mailin juoksussa. Hän opiskeli Illinoisin yliopistossa, ja voitti opiskeluaikoinaan yhdeksän I-divisioonan yleisurheilumestaruutta sekä maastojuoksun NCAA-mestaruuden. Virginin uran suurin saavutus oli kahden maastojuoksun maailmanmestaruuden voitto vuosina 1980 ja 1981. Hän on edelleen ainoa yhdysvaltalainen mies, joka on voittanut maastojuoksun maailmanmestaruuden. Hän osallistui myös olympialaisiin kolmesti 10 000 metrin juoksussa ja teki uransa aikana yhteensä seitsemän Yhdysvaltojen ennätystä rata- ja maantiejuoksuissa. Hän lopetti urheilu-uransa 1993 ja valittiin 2001 Yhdysvaltojen kestävyysjuoksun Hall of Fameen.
Normaaliperusviiva

**Normaaliperusviiva** on etäisyydenmittauslaitteiden kalibrointiin käytettävä vakioetäisyys.
__NOTOC__
## Nummelan normaaliperusviiva

Suomessa normaaliperusviiva on määritelty Vihdin Nummelanharjulle vuonna 1932. Soraharju soveltuu sijaintipaikaksi, koska siinä ei tapahdu lämpötilanvaihteluista johtuvia mittalaitteiden kiinnityspisteiden siirtymiä.

Vuonna 1947 otettiin käyttöön valkoisen valon interferenssiin perustuva mittausmenetelmä. Sen kehitti Yrjö Väisälä. Aiemmin normaaliperusviiva määriteltiin kvartsista valmistetun metrinmitan ja sillä kalibroidun 24 metriä pitkän invar-langan avulla. Normaaliperusviivan pituus on invar-langan pituuden 36-monikerta eli 864 metriä.

Normaaliperusviivan pituudesta käytettävä lukuarvo on vuonna 2006 käytössä olevassa menetelmässä 864&nbsp;122,75 millimetriä. Aikaisemmin referenssinä käytetyssä kvartsisauvassa on 0,1 mm:n poikkeama metrin tavoitepituudesta ja se on mukana normaaliperusviivan määrittelyssä.

Nummelan normaaliperusviiva on maailman tarkin ja sitä käytetään tarkimpien elektronisten etäisyysmittareiden kalibrointiin.

## Katso myös
* Väisälä-komparaattori

## Lähteet
* Jokinen, Riku 2006. Suomen tarkimmin tunnettu etäisyys lymyilee Nummelassa. Helsingin Sanomat 27. elokuuta 2006, s. A 12.

### Viitteet

## Aiheesta muualla
*  Nummelan normaaliperusviiva - Geodeettinen laitos archive.org
* Interference measurements of the Nummela Standard Baseline in 2005 and 2007
* Mikä on Nummelan perusviiva?, Suomen Kuvalehti, 06.11.1937, nro 45, s. 36, Kansalliskirjaston digitaaliset aineistot
Lissabonin eläintarha

**Lissabonin eläintarha** () on Portugalin pääkaupungissa Lissabonissa sijaitseva eläintarha. Se avattiin vuonna 1905. 

Lissabonin eläintarha sijaitsee suunnilleen kaupungin keskustassa ja lähellä Portelan lentoasemaa . Sen yhteydessä toimii huvipuisto Animax. 

## Lähteet

## Aiheesta muualla
* Viralliset sivut  ,
Pekka Huotari

**Pekka Huotari** (s. 4. heinäkuuta 1962 Oulu) on suomalainen näyttelijä, joka työskentelee vakituisena näyttelijänä Helsingin Kaupunginteatterissa. Hän valmistui Teatterikorkeakoulusta vuonna 1988. Huotari on esiintynyt myös useissa elokuvissa ja televisiosarjoissa. Hän esiintyi elokuvassa ensimmäisen kerran vuonna 1987. Huotari on julkaissut vuonna 2014 romaanin nimeltä *Pöljänpojan vakuutus*.

## Filmografia
### Elokuvat

### Tv-sarjat

## Lähteet

## Aiheesta muualla
* 
*
Ranskan viides tasavalta

**Viides tasavalta** on Ranskan valtiojärjestys vuoden 1958 perustuslaista lähtien.

## Historia
Tultuaan valituksi Ranskan presidentiksi vuonna 1958 Charles de Gaulle aloitti perustuslakiuudistuksen valmistelun. Uusi perustuslaki hyväksyttiin kansanäänestyksellä 28. syyskuuta 1958 ja viidennen tasavallan perustuslaki () sai lainvoiman 5. lokakuuta 1958.

Oleellisin ero viidennen tasavallan ja sitä edeltäneen neljännen tasavallan perustuslaeissa koskee presidentin valtaoikeuksia ja presidentinvaalitapaa. Viidennen tasavallan presidentillä on vahva asema ja hän jakaa vastuun maan politiikan johtamisesta yhdessä pääministerin kanssa (niin sanottu puolipresidentillinen järjestelmä).

## Viidennen tasavallan organisaatio

## Viidennen tasavallan päämiehet


ImageSize  = width:620 height:70
PlotArea   = width:590 height:50 left:30 bottom:20
DateFormat = yyyy
Period     = from:1958 till:2022
TimeAxis   = orientation:horizontal
ScaleMajor = unit:year increment:5 start:1960
PlotData=
 color:white width:45 mark:(line,white) align:center fontsize:S      
 color:blue  from:1959 till:1969 shift:(0,-2) textcolor:white   text:"Charles de Gaulle"
 color:blue  from:1969 till:1974 shift:(0,4) textcolor:white  text:"Georges~Pompidou"
 color:blue  from:1974 till:1981 shift:(0,4)  textcolor:white  text:"Valéry~Giscard~d'Estaing"
 color:pink  from:1981 till:1995 shift:(0,-2)  textcolor:black text:"François Mitterrand"
 color:blue  from:1995 till:2007 shift:(0,-2)  textcolor:white  text:"Jacques Chirac"
 color:blue  from:2007 till:2012 shift:(0,-2)  textcolor:white  text:"Nicolas~ Sarkozy"
 color:pink  from:2012 till:2017 shift:(0,-2)  textcolor:black  text:"François~ Hollande"
 color:yellow  from:2017 till:2022 shift:(0,-2)  textcolor:black  text:"Emmanuel~ Macron"
Esa ja Vesa – auringonlaskun ratsastajat

**Esa ja Vesa – auringonlaskun ratsastajat** on vuonna 1994 ensi-iltansa saanut suomalainen toiminta- ja komediaelokuva. Juha Veijonen sai roolistaan parhaan miespääosan ja Aleksi Mäkelä parhaan ohjauksen Jussi-palkinnon  .

Elokuvan nimi juontaa juurensa vuoden 1969 lännenelokuvaan *Butch Cassidy and the Sundance Kid*, joka suomennettiin nimellä Butch ja Kid – auringonlaskun ratsastajat.

Elokuvan on tuottanut Harlin & Selin Productions ja näinkin lukee alkuperäisessä elokuvassa. Mutta vuonna 2006 julkaistu *Aleksi Mäkelä Collection* DVD-boksin mukana tulleessa elokuvassa alku- ja lopputeksteissä lukee kuitenkin että elokuvan olisi tuottanut "Markus Selin Productions" -niminen tuotantoyhtiö.

## Tarina
Tietokonemyyjä Vesa saa työmatkallaan kuulla, että vaimo aikoo muuttaa kreikkalaisen naapurinmiehen kanssa tämän synnyinmaahan. Pikku haaverin ansiosta Vesa saa kyytiinsä pikkurikollisen Esan, jonka vauhdikas pankkikäynti herättää poliisin huomion. Vesalla on kiire kotiin estämään vaimonsa aikeet, Esalla on kiire poliisia pakoon. Vesa huomaa pitävänsä tällaisesta elämäntyylistä.

## Rooleissa

## Lähteet

## Aiheesta muualla
* 
*
Edward Lowassa

**Edward Ngoyayi Lowassa** (24. syyskuuta 1953 – 10. helmikuuta 2024) oli Tansanian  pääministeri vuosina 2005&ndash;2008. Hän oli hallitsevan Chama Cha Mapinduzi -puolueen jäsen. 

Lowassa syntyi Arushassa. Hän opiskeli Dar es Salaamin ja Bathin yliopistoissa. Lowassa nousi maansa pääministeriksi 30. joulukuuta 2005. Häntä edelsi Frederick Sumaye. 

Lowassa joutui eroamaan yhdessä kahden muun ministerin kanssa korruptioskandaalin takia helmikuussa 2008. Syyte ei ollut ensimmäinen: myös ura maaseutuministerinä Ali Mwinyin valtakaudella päättyi korruptiosyytteisiin. Lowassan jälkeen uudeksi pääministeriksi nimitettiin Mizengo Pinda.

Lowassa jätti 2015 hallitsevan Chama Cha Mapinduzi ja liittyi oppositiopuolue Chademaan. Hän haastoi oppositioblokin edustajana presidentti John Magufulin. Magufuli voitti kuitenkin vuoden 2015 presidentinvaalit saatuaan 58,5 prosenttia äänistä. Lowassan ääniosuus oli 40,0 prosenttia. Lowassa palasi vuonna 2019 Chademasta CCM-puolueeseen.

Lowassa oli viimeisinä vuosinaan poissa julkisuudesta, mikä herätti paljon huhuja hänen terveydestään. Hän kuoli helmikuussa 2024 daressalaamilaisessa sydänsairaalassa.

## Lähteet
V niin kuin verikosto

**V niin kuin verikosto** (*V for Vendetta*) on sarjakuvaromaani, jonka on käsikirjoittanut Alan Moore ja kuvittanut David Lloyd. Se julkaistiin alun perin vuosina 1982–1985 jatkokertomuksena brittiläisessä *Warrior*-sarjakuvalehdessä. Sarjakuva sijoittuu Britannian dystooppiseen tulevaisuuteen, vuoteen 1997. Ydinsodan jälkeen valtaan on noussut fasistinen hallitus, jota vastaan Guy Fawkesiksi pukeutunut mystinen anarkisti nimeltä ”V” taistelee. 

## Elokuvaversio
Sarjakuvasta on tehty myös vuonna 2006 ensi-iltansa saanut samanniminen elokuvasovitus. Alan Mooren nimeä ei hänen omasta vaatimuksestaan mainita elokuvan krediiteissä.

## Katso myös
*Guy Fawkes -naamari
Yoshi’s Island DS

**Yoshi’s Island DS** on Nintendo DS&nbsp;-käsikonsolille julkaistu tasohyppelypeli. *Yoshi’s Island DS* on täysiverinen jatko-osa SNES:in *[[Super Mario World 2: Yoshi’s Island]]*&nbsp;-pelille. Pelin ominaisuuksiin kuuluu mm. uusia hahmoja sekä kahden ruudun hyödyntäminen. 

## Tarina

Salaperäinen ilmassa leijuva saari on yhtäkkiä ilmestynyt rauhallisen Yoshin saaren ylle. Pian sen saapumisen jälkeen kourallinen lapsia katosi saarella sijaitsevasta koulusta. Ainoastaan Baby Mario, Baby Peach, Baby Bowser, Baby Wario ja Baby Donkey Kong onnistuivat välttämään kidnappauksen, kun haikara lentää Kamekin apulaista päin ja Baby Mario ja Baby Peach putoavat häneltä. Nyt Yoshin ja näiden viiden vauvan tulee pelastaa kadonneet lapset ja tutkia salaperäistä leijuvaa saarta.

## Ominaisuudet

* Yoshilla on samanlaiset liikkeet kuin ensimmäisessä *Yoshi’s Islandissa*. Myös pelin visuaalinen ilme on pysynyt miltei samanlaisena, tosin sitä on hieman päivitetty yksinkertaisempaan suuntaan.
* Yosheja on eri värisiä
* Jokaisella vauvalla on aina oma erikoisliikkeensä.
* Kahta ruutua käytetään samaan tapaan kuin *[[Sonic Rush]]issa*.

## Aiheesta muualla
*
Kauluskarhu

**Kauluskarhu** eli **sepelkarhu** eli **Aasian mustakarhu** (*Ursus thibetanus*) on Keski- ja Kaakkois-Aasiassa sekä Kaukoidässä elävä karhulaji. Se voi kasvaa 180 senttimetriä pitkäksi ja 150&nbsp;kilogramman painoiseksi.

## Ravinto
Kauluskarhu syö hedelmiä, villimehiläisten hunajaa ja lisäksi hyönteisiä ja muita pikkueläimiä.

## Uhat
Suuren kokonsa vuoksi kauluskarhuilla ei juuri ole luonnollisia vihollisia, mutta toisinaan tiikerit voivat saalistaa karhunpentuja. Suurin uhka kauluskarhulle onkin ihminen, joka hävittää sen elinympäristöä. Myös salametsästys on yleistä, vaikka kauluskarhun metsästys onkin kielletty lajin esiintymisalueella Japania lukuun ottamatta.

Erityisesti Kiinassa uskotaan kauluskarhun sappinesteen parantaviin vaikutuksiin. Siksi kauluskarhuja vangitaan ja niiltä otetaan jatkuvasti sappinestettä. Tämä johtaa lopulta karhun kuolemaan. On kuitenkin perustettu kauluskarhutarhoja, joissa aiemmin vangittuina pidetyt karhut saavat toteuttaa luontaisia vaistojaan ja elää lajitovereidensa kanssa. Niitä ei kuitenkaan voida palauttaa luontoon. 

## Lähteet

## Aiheesta muualla
* Sepelkarhu (''Selenarctos thibetanus'')
Kjetil Haraldstad

**Kjetil-Vidar Haraldstad** (s. 28. kesäkuuta 1973 Øyer), tunnetaan yleisesti taiteilijanimellä **Frost**, on rumpali norjalaisessa black metal -yhtyeessä Satyricon, johon hän liittyi vuonna 1992. Vuodesta 2000 alkaen Haraldstad on soittanut myös yhtyeessä 1349. Lisäksi hän on ollut jäsenenä yhtyeissä Gorgoroth, Zyklon-B, Gehenna ja Keep of Kalessin. Hänellä on käytössään Mapexin rummut ja Zildjianin symbaalit. Frost tunnetaan yhtenä extreme metalin nopeimmista rumpaleista.
Vinyylikloridi

**Vinyylikloridin** (käytetään myös nimiä *kloorieteeni*, *kloorietyleeni* sekä lyhenteitä *VC* ja *VCM*) molekyylikaava on C2H3Cl ja rakennekaava CH2=CH-Cl. Sen moolimassa on 62,5 g/mol, sulamispiste − 154 °C, kiehumispiste - 13 °C, tiheys nesteenä 0,91 g/cm3 (20 °C) sekä 0,97 g/cm3 (- 14 °C) ja höyrynä (15 °C) 8 g/l, leimahduspiste - 78 °C c.c, itsesyttymislämpötila 472 °C ja CAS-numero 75-01-4. 

Vinyylikloridi on väritöntä erittäin herkästi syttyvää kaasua, jolla on miellyttävä, makea, eetterin kaltainen haju. Alle -14 °C:n lämpötiloissa vinyylikloridi on väritöntä nestettä. Veden kanssa reagoidessaan vinyylikloridi muodostaa kloorivetyhappoa. Vinyylikloridi reagoi alumiinin ja sen seosten sekä kuparin kanssa. Vinyylikloridi liukenee niukasti veteen , mutta liukenee hyvin dietyylieetteriin, alkoholiin, bentseeniin ja muihin orgaanisiin liuottimiin. Vinyylikloridikaasu ja stabiloimaton neste polymeroituvat kiivaasti ilman, UV-valon, kuumuuden ja yhteensopimattomien materiaalien kuten peroksidien ja muiden hapettavien aineiden kanssa. Yhdistettä voi stabiloida fenolilla. Vinyylikloridi on IARC-luokituksen ryhmässä 1 "karsinogeenista ihmisille".

Muovina tunnettu polyvinyylikloridi (PVC) rakentuu vinyylikloridimolekyyleistä.

## Lähteet

## Aiheesta muualla

*
*PubChem: Vinyl chloride 
*Toxin and Toxin Target Database (T3DB): Vinyl chloride 
*Kyoto Encyclopedia of Genes and Genomes (KEGG): Vinyl chloride 
*ChemBlink: Chloroethene 
*INCHEM: Vinyl chloride CAS N°: 75-01-4  (pdf)
Jasim bin Jabir

**Jasim bin Jabir** () oli 1800-luvulla Persianlahdella elänyt merirosvo.

Jasimilla oli tukikohta Udaidissa, ja hän hyökkäili brittiläisiä laivoja vastaan Persianlahdella. Saatuaan luvan brittiläisiltä viranomaisilta Abu Dhabin hallitsija Khalifa hyökkäsi Udaidiin 1836 tappaen 50 miestä ja tuhoten asumukset sekä linnoitukset. Hyökkäyksen seurauksena bin Jabir lähti pakoon Dohaan syyskuussa 1836. 

## Lähteet
Red Sucker Lake

**Red Sucker Lake** on kylä samannimisen järven pohjoisosassa sijaitsevalla noin kolmen kilometrin mittaisella saarella Manitoban provinssin koillisosassa Kanadassa, lähellä Ontarion rajaa. Kylän asukasluku on 33 ja siellä on yhdeksän taloutta. Kylän lähellä mannermaalla sijaitsee **Red Sucker Lake No. 1976** -intiaanireservaatti, jonka asukasluku on 740.

Kylä sijaitsee linnuntietä noin 350 kilometriä koilliseen Winnipegistä ja noin 285 kilometriä itään Thompsonista. Kylällä on oma koulu ja sekatavarakauppa. Lähin sairaala sijaitsee Norway Housessa.

Alueen liikenne hoidetaan pääasiassa lentokonein, lentoliikennettä palvelee Red Sucker Laken lentoasema. Kiinteää tieyhteyttä ei ole, talvisin helmi–maaliskuussa käytössä on talvitieyhteys Garden Hilliin.

## Lähteet

## Aiheesta muualla
* Red Sucker Lake First Nation 
* Frontier Schools: Disbrowe School 
* Government of Manitoba: Community profile (PDF)
Sekhemkhet

**Sekhemkhet** oli Egyptin faarao Egyptin 3. dynastian aikana. Hänen valtakautensa oletetaan olleen 2649 eaa. – 2643 eaa. Hänelle alettiin rakentaa porraspyramidia, mutta vain alimmainen kerros tuli valmiiksi. Valmistuessaan pyramidi olisi ollut edeltäjän, Djoserin, pyramidia suurempi.
Nimet marmoritaulussa

**Nimet marmoritaulussa** (*Nimed marmortahvlil*) on Elmo Nügasen ohjaama virolainen sotaelokuva, joka valmistui vuonna 2002. Elokuva perustuu Albert Kivikasin vuonna 1936 ilmestyneeseen samannimiseen romaaniin. *Nimet marmoritaulussa* oli valmistuessaan kaikkien aikojen kallein virolainen elokuva.

Elokuvan tapahtumat sijoittuvat Viron vapaussodan aikaan 1919. 

## Juoni
Rauhanomaisista puheista huolimatta Neuvosto-Venäjän armeija hyökkää Viroon, ja maan hallitus julistaa kaikkia koskevan liikekannallepanon. Köyhän perheen poika Henn Ahas empii sotaan lähtöä, sillä hän ei tiedä, seuratako veljeään punakaartilaisten puolelle vai liittyisikö koulutovereiden rinnalle hallituksen joukkoihin.

Ahas ei liity kumpaankaan, ja myöhemmin punakaartilaisten joukot vangitsevat hänet. Ahas kohtaa nuoren porvaristytön Martan. Suomalainen upseeri Sulo Kallio, joka pyrkii hallituksen joukkoihin, vapauttaa Ahasin ja Martan, ja he lähtevät pakoon. Pakomatkalla Ahasin on valittava, kenen puolella hän taistelee.

## Näyttelijät

## Lähteet

## Aiheesta muualla
* Elokuvan virallinen kotisivu
Hyötäminen

**Hyötäminen** voi tarkoittaa seuraavia: 
* Hyötäminen on puutarhanhoidossa käytetty keino, jolla kasvi saadaan kukkimaan väärään aikaan.
* Hyötäminen on ydintekniikassa käytetty menetelmä käytetyn ydinpolttoaineen uudelleenkäyttämiseksi.
Malaijikarhu

**Malaijikarhu** eli **malajikarhu** eli **biruangi** (*Helarctos malayanus*) on maailman pienin karhulaji, ja sen sanotaan olevan yksi älykkäimmistä karhuista. Malaijikarhu elää Kaakkois-Aasian troopiikin metsissä. Sen ravintoa ovat hedelmät ja erilaiset eläimet. Se asuu useimmiten puussa ja nukkuu oksalla. Malaijikarhu kasvaa enintään 140 senttimetrin pituiseksi ja 65 kilogramman painoiseksi. Malaijikarhulla on hyvin lyhytkarvainen ja väriltään musta turkki.

Nisäkäsnimistötoimikunnan ehdotus lajin uudeksi suomenkieliseksi nimeksi on **pikkukarhu**.

## Lähteet

## Aiheesta muualla
* Malaijikarhu (''Helarctos malayanus'') 
* Karhuseura
Piharatamo

**Piharatamo** (*Plantago major*) on ratamokasveihin (*Plantaginaceae*) kuuluva monivuotinen ruoho. Sen soikeat lehdet kasvavat ruusukkeena maata vasten, ja jäykkä kukka- ja siemenvarsi nousee pystynä noin 20 senttimetrin korkeuteen. Tahmeat siemenet kulkevat eläinten tai ihmisten jaloissa uusille kasvupaikoille.

Piharatamo on yleinen nurmikoiden rikkaruoho, joka kestää tallaamista, mutta vaatii paljon valoa menestyäkseen. Se on alun perin kotoisin Etelä-Euroopasta, mutta on levinnyt eurooppalaisten asutuksen mukana kaikille mantereille Etelämannerta lukuun ottamatta. Kansanlääkinnässä kevyesti murskattuja ratamonlehtiä käytetään ihottumien, hyönteisen pistojen, nokkosen polttaman ja finnien hoitoon.

Piharatamon alalajeja ovat kyläpiharatamo (*Plantago major* subsp. *major*), jota esiintyy koko Suomessa sekä rantapiharatamo (*Plantago major* subsp. *intermedia*), jota esiintyy Etelä- ja Länsi-Suomessa.

## Lähteet

## Aiheesta muualla
*Suomen Lajitietokeskus: Piharatamo (''Plantago major'')
*Kasviatlas: Piharatamon (''Plantago major'') levinneisyys Suomessa.
*Luontoportti: Piharatamo (''Plantago major'')
*Pohjolan kasvien pauloissa: ''Plantago major'' subsp. ''major'' – piharatamo subsp. kyläpiharatamo
*Pohjolan kasvien pauloissa: ''Plantago major'' subsp. ''intermedia'' piharatamo subsp. rantapiharatamo
*ITIS: ''Plantago major'' 
*United States Department of Agriculture (USDA): ''Plantago major'' 
*Flora of China: ''Plantago major'' 
*Dr. Duke's Phytochemical and Ethnobotanical Databases: ''Plantago major''
Nylon (yhtye)

**Nylon** on islantilainen pop-yhtye. Se on julkaissut kolme albumia, joista kaksi nousi ilmestyessään kotimaassaan listaykkösiksi .

Nylonin ensimmäinen Yhdistyneessä kuningaskunnassa julkaistu single oli "Losing a Friend" (2006). Se pääsi maan listoilla 29. sijalle.

Nylonin laulut ovat islannin ja englannin kielillä.

## Jäsenet
* Alma Guðmundsdóttir 
* Emilía Björg Óskarsdóttir 
* Klara Ósk Elíasdóttir 
* Steinunn Þóra Camilla Sigurðardóttir 

## Julkaisut
### Albumit
* *100 % Nylon* (2004)
* *Góðir Hlutir* (2005)
* *Nylon* (2006 Islannissa, 2007 Britanniassa)

### Singlet
* "Lög unga fólksins" (huhtikuu 2004)
* "Einhversstaðar, einhverntíma aftur" (toukokuu 2004)
* "Get ekki meira"
* "Allstaðar" (heinäkuu 2004)
* "Bara í nótt" (syyskuu 2004)
* "Fimm á richter" (lokakuu 2004)
* "Síðasta sumar" (joulukuu 2004)
* "Dans, dans, dans" (toukokuu 2005)
* "Góðir hlutir" (elokuu 2005)
* "Losing a Friend" (toukokuu 2006 Islannissa, heinäkuu 2006 Britanniassa)
* "Closer/Sweet Dreams" (elokuu 2006 Islannissa, lokakuu 2006 Britanniassa)
* "Holiday" (huhtikuu 2007)

### DVD:t
* *Nylon Allstaðar* (huhtikuu 2005)

## Lähteet

## Aiheesta muualla
* Viralliset sivut
Agnes Skinner

**Agnes Skinner** on kuvitteellinen hahmo piirrossarjassa *[[Simpsonit]]*. Hän on rehtori Seymour Skinnerin määräilevä ja äkäinen leskiäiti. Agnesin ääninäyttelijä on Tress MacNeille. Hahmon ensiesiintyminen oli 1. tuotantokauden jaksossa ”Vaihto-oppilas”.

## Agnes ja Seymour
Agnes Skinner on leski ja 72-vuotias. Hän asuu samassa asunnossa poikansa Seymour Skinnerin, Springfieldin ala-asteen rehtorin kanssa. Agnes on ylihuolehtivainen äiti, häpeämättömän suorapuheinen ja lähes aina pahantuulinen. Hän kohtelee aikuista poikaansa kuin lasta, ei osoita tätä kohtaan minkäänlaista kunnioitusta ja nolaa hänet usein julkisissa tilanteissa. Agnes muistuttaa Seymouria toistuvasti siitä, kuinka suuri pettymys tämä on ollut poikana, valittaa aina kaikesta mitä tämä tekee ja vaatii jatkuvasti huomiota. Heidän suhteensa on erittäin tiivis, mutta siinä tuntuu olevan vain vähän aitoa rakkautta. Agnes kontrolloi Seymourin yksityiselämää mielivaltaisilla rajoituksilla, ei anna poikansa tavata muita naisia tai edes kävellä sillan alta, koska hänen mukaansa se symboloi rakastelemista. 8. kauden jaksossa ”Lisa ja Nelson” rehtori Skinner mainitsee, että hän joutuu maksamaan äidilleen kuukausittaisia korvauksia lapsena syömästään ruoasta.

9. kauden jaksossa ”Rehtorin kahdet kasvot” paljastettiin, että rehtori Skinner olisi todellisuudessa Armin Tamzarian -niminen huijari, joka varasti henkilöllisyytensä Vietnamin sodassa kadonneelta kapteeniltaan, ja näin ollen Agnes Skinner ei olisi hänen oikea äitinsä. Jakson lopussa tämä juonenkäänne ikään kuin pyyhkäistiin pois, eikä asiaan ole palattu enää myöhemmin, paitsi 15. kauden jaksossa ”Robotti Homer”, jonka lopussa Lisa mainitsee asian. Myöhemmin sarjassa on nähty rehtori Skinnerin lapsuuteen sijoittuvia takaumia, joiden perusteella Agnes on sittenkin hänen äitinsä.

## Muuta
Agnesin ensiesiintymisessä (1. kauden jaksossa "Vaihto-oppilas) tämä oli vielä ns. herttaisen oloinen, ja tämä kutsui Seymoria nimellä "Spanky". Sittemmin hahmo muuttui töykeäksi.

Agnes on useimmiten töykeä ulkopuolisillekin, mutta hän on joskus tapaillut ylitarkastaja Chalmersia ja ainakin kerran myös Sarjishemmoa. Agnes esiintyy usein äärimmäisen konservatiivisena ja ahdasmielisenä, mutta vaikuttaa myös tekopyhältä, sillä hän ei itse elä niin kuin opettaa. Nähdessään alastomana rullalautailevan Bart Simpsonin elokuvassa *[[The Simpsons Movie]]* hän osoitti tätä sormella ja huusi: ”Älkää katsoko sitä mitä minä osoitan!”

Joka perjantai-ilta Agnes Skinner katselee kotonaan varjokuvia Seymourin kanssa. Hän on myös aseliitto NRA:n vakituinen jäsen ja keräilee täytekakkujen kuvia leikekirjaan, vaikkei itse pidä kakuista. Agnes kuuluu myös lintukerhoon Seymourin kanssa.

21. kauden jakson ”Kurvailua curling-kentällä” mukaan Agnes osallistui seiväshyppääjänä vuoden 1952 Helsingin olympialaisiin, mutta suoritus meni pieleen, koska syntymätön Seymour potkaisi juuri väärällä hetkellä hänen kohdussaan.
Tierradentro

**Tierradentro** (, *sisämaa*) on alue lounaisessa Kolumbiassa Caucan departementin Inzán kunnassa.

Tierradentro sijaitsee vaikeakulkuisessa maastossa Cordillera Central -vuoristossa, joka on yksi Andien jatkeista Kolumbiassa. Alue on perinteinen asuinpaikka páezeille.

San Andrés de Pisimbalássa lähellä Inzán paikkakuntaa sijaitsee Tierradentron arkeologinen kansallispuisto, joka on yksi Kolumbian merkittävimmistä arkeologisista kohteista. Vuodesta 1995 lähtien se on ollut listattuna Unescon maailmanperintöluetteloon.

Puistossa on jäänteitä niin sanotusta Tierradentro-kulttuurista, josta ei tiedetä paljoakaan. Rakennelmat ovat peräisin 600–900-luvuilta. Tyypillistä kulttuurille on jopa viisi metriä syvät kaivohaudat, jotka ovat hakattu kiveen. Hautojen sivusyvennyksistä on löytynyt jopa 100 uurnaa. Parhaiten säilyneiden hautojen seinissä on näkyvillä valkoiseksi, mustaksi ja punaiseksi maalattuja geometrisiä kuvioita.

## Lähteet

## Aiheesta muualla
Jonku

**Jonku** on Pudasjärven kaupungissa sijaitseva haja-asutteinen kylä. Se sijaitsee noin 20 kilometriä kaupungin keskustaajamasta Kurenalta itään Jongunjärven ympärillä. Jonku valittiin maakunnan vuoden kyläksi 2018.

## Historia
Kylällä sijaitsee muun muassa kolme vanhaa lakkautettua kansakoulurakennusta (Länsirannalla, Paukkerinharjulla ja Siiranniemellä). 

## Palvelut
Kylällä on myös toiminut aikoinaan useita kyläkauppoja, mutta nykypäivänä myymäläautokaan ei enää palvele. Kirjastoauto käy vielä. Koulupäivisin menee keskustaan bussi aamuisin ja iltaisin.

## Kyläyhdistys
Kylällä toimii Jongun alueen kyläyhdistys ry. Se osti 2009 Paukkerin koulun itselleen ja kunnosti sen harrastetoimintakäyttöön. Siitä on tullut kyläläisille yhteinen kokoontumispaikka. Koulun lakkautusta vastustettiin mielenosoituksin. 

Kyläyhdistys etsii kyläläisille töitä ja työllistää kyläläisiä erilaisiin tehtäviin. Entiseltä koululta voi vuokrata nykyään juhla- ja kokoustiloja tai asuntoja. Kyläyhdistys järjestää vuosittain Jonkulaiset Jonninmoiset kesäpäivät -tapahtuman.

## Yhteydet
Jongulle on tieyhteys Kurenalta, Hirvaskoskelta, Ervastista, Ruottisenharjulta, Länsirannalta ja  Siivikosta. Kylässä merkittävin liikenneväylä on Sotkajärventie. Kylällä on entinen lauttapaikka, josta on kulkenut lossi Jongunjärven ylitse.

## Kulttuuri
Kylältä on lähtöisin tanssiyhtye Atimas ja  siellä on oma urheilujoukkue, Jongun Pojat FC - JoPo/ jopo hockey. Kylältä on lähtöisin omakustannekirjailija Marketta Silmälä. Jongulla on järjestetty kesästä 2022 lähtien Loisto Festarit -nimistä musiikkifestivaalia. Festivaali kutsuu itseään Suomen syrjäisimmäksi festivaaliksi.

## Kirjallisuutta
* 
*Pelttari Aili, Jurmu Aili: Liikkumata: Jonkunlaiset amatöörivalokuvaajat: kuvat kertovat, 2006.
*Pelttari Aili: Toimestaannii: Jonkulainen sanakirja, 2004.
*Silmälä Marketta, Routapellon Mirja, 1997.

## Lähteet

## Aiheesta muualla
*Jongun kyläyhdistyksen sivut
*Loisto Festareiden sivut
Ahmatti

**Ahmatti** tarkoittaa seuraavia asioita:

* *[[Ahmatti (albumi)|Ahmatti]]*, Limonadi Elohopean albumi vuodelta 1997
* *[[Ahmatti (romaani)|Ahmatti]]* (*Massive*), Julia Bellin romaani vuodelta 2002
* ”Ahmatti” (”The Heartbroke Kid”), *Simpsonien* 16. tuotantokauden jakso vuodelta 2005.
Edward Lear

**Edward Lear** (12. toukokuuta 1812 Highgate – 29. tammikuuta 1888 San Remo, Italia) oli brittiläinen taiteilija, kuvittaja ja runoilija. Hänet tunnetaan erityisesti nonsense-runoista ja limerikeistä.

Lear syntyi Highgatessa, eräässä Lontoon esikaupungissa, 20-lapsisen perheen nuorimmaksi. Hänen vanhempansa olivat lontoolainen pörssimeklari Jeremiah Lear ja Ann Clark Skerritt. Viidentoista ikäisenä hän muutti yhden sisaruksensa kanssa omaan asuntoonsa. Lear aloitti työskentelyn kuvittajana ja hänen ensimmäinen julkaisunsa, 19 vuoden iässä, oli *Illustrations of the Family of Psittacidae, or Parrots*. Hän myi osan teoksen maalauksista rahapulassa John Gouldille. Maalaukset saivat hyvän vastaanoton ja niitä verrattiin John James Auduboniin. Hän jatkoi maalaamista koko elämänsä ajan. Learin haaveena oli kuvittaa Alfred Tennysonin runoja; lopulta hieman ennen hänen kuolemaansa julkaistiin pieni painos, mutta hänen haaveensa eivät koskaan toteutuneet.

Learilla ei ollut koskaan kovin hyvä terveys. Seitsemänvuotiaana hänelle puhkesi epilepsia, myöhemmin hänellä oli keuhko- ja hengityselinsairauksia. Vanhemmalla iällä häntä vaivasi myös osittainen sokeus.

Vuonna 1846 hän julkaisi limerikkejä sisältävän kirjan nimeltä *A Book of Nonsense* (suom. *Hölynpölykirja*), josta otettiin kolme painosta. Vuonna 1865 julkaistiin *The History of the Seven Families of the Lake Pipple-Popple* ja vuonna 1867 hänen kuuluisin nonsense-teoksensa, *[[The Owl and the Pussycat]]*.

Suomeksi Learin tuotannosta on julkaistu *Mielikuvituksellinen matka maailman ympäri* (1980) ja *Hölynpölykirja* (2016).

## Työt
**Illustrations of the Family of the [[Papukaijat|Psittacidæ]]* (1832)
**Tortoises, Terrapins, and Turtles*, J. E. Grayn teos
**Views in Rome and its Environs* (1841)
**Gleanings from the Menagerie at Knowsley Hall* (1846)
**Illustrated Excursions in Italy* (1846)
**Book of Nonsense* (1846)
**Journal of a Landscape Painter in Greece and Albania* (1851)
**Journal of a Landscape Painter in Souther Albania* (1852)
**Book of Nonsense and More Nonsense* (1862)
**Views in the Seven Ionian Isles* (1863)
**Journal of a Landscape Painter in Corsica* (1870)
**Nonsense Songs and Stories* (1871)
**More Nonsense Songs, Pictures, etc.* (1872)
**Laughable Lyrics* (1877)
**Nonsense Alphabets*
**Nonsense Botany* (1888)
**[[Alfred Tennyson|Tennyson’s]] Poems, illustrated by Lear* (1889)
**Facsimile of a Nonsense Alphabet* (1849, julkaistu vasta 1926)

## Lähteet

## Aiheesta muualla

*Edward Lear’s Books of Nonsense. 
*Edward Lear Home Page Nonsenselit.org -sivustolla. 
*The Daddylonglegs and The Fly ääneen luettuna Reelyredd’s Poetry Pages -sivustolla.
Mount Nimban luonnonsuojelualue

**Mount Nimban luonnonsuojelualue** on kansallispuisto ja UNESCOn maailmanperintökohde  Guinean ja Norsunluurannikon alueella. Alueen laajentamista Liberiaan on myös ehdotettu. Puistoon kuuluu huomattavia osia maantieteellisesti ainutlaatuisesta Mount Nimban alueesta, jolla elää yli 200 kotoperäistä lajia kuten useita antilooppilajeja ja suuria kissaeläimiä.

Aluetta hallitsee vuorijono, jonka rinteitä peittävät sankat metsät. Vuoristoa ympäröi savannialue.

Mount Nimban alue on ollut rauhoitettuna vuodesta 1944. Alueesta tuli Unescon maailmanperintökohde vuonna 1982.

Vuoristossa on rautamalmia, ja metsät ovat houkutelleet puunjalostusyhtiöitä. Lähiseudun asukkaat ovat riippuvaisia alueen luonnonvaroista, ja salametsästys on vakava  ongelma.

## Lähteet
Denaturoituminen

**Denaturoituminen** (latinan sanoista "de natura", "pois luonnosta") on biokemian käsite, jolla tarkoitetaan nukleiinihapon tai proteiinin kvaternaari-, sekundaari- tai tertiäärirakenteen tuhoutumista, jonka seurauksena proteiini menettää biologisen toimintakykynsä. Denaturoituminen voi olla palautuvaa tai palautumatonta. Denaturoitumisen voivat aiheuttaa muun muassa lämpöenergia, alkoholit, raskasmetallit ja hapot sekä emäkset. Proteiinit voivat myös denaturoitua voimakkaan ravistelun tai vispauksen johdosta. Esimerkiksi marengin valmistuksessa kananmunan valkuaista vispattaessa proteiinit denaturoituvat ja muuttuvat vaahdoksi. Denaturoitumisen myötä proteiinin jakautuminen osiin muuttaa joskus ruoassa makua ja myös nopeuttaa ruoan aminohappojen imeytymistä elimistössä.

Deoksiribonukleiinihapon eli DNA:n denaturoitumisella tarkoitetaan sen kaksoisjuosteen avautumista.

## Lähteet

## Katso myös
* Koaguloiminen
Tornion murteet

**Tornion murteet** ovat suomen kielen peräpohjalaisiin murteisiin kuuluvia murteita, joita puhuvat suomalaiset Tornionjoen molemmin puolin Suomessa Enontekiön, Kolarin, Muonion, Pellon ja Ylitornion kunnissa, ja Ruotsin Länsipohjassa Alatorniossa, Hietaniemessä, Jukkasjärvellä, Junosuvannossa, Kaaresuvannossa, Kainulasjärvellä, Karungissa, Korpilompololla, Pajalassa, Tärännössä, Vittangissa ja Ylitorniolla. 

Ruotsin puolella Tornion murteesta ja Jällivaaran murteista käytetään nimitystä meänkieli, jolla on Ruotsissa vähemmistökielen asema.

## Lähteet
* Peräpohjalaiset murteet  Suomen murrealueet, Suomen murteet, Savonlinnan opettajankoulutuslaitos, Joensuun yliopisto (2006)
Ludwigshafen am Rhein

**Ludwigshafen am Rhein**, lyhyemmin **Ludwigshafen**, on kaupunki Saksan lounaisosassa Rheinland-Pfalzin osavaltiossa. Se sijaitsee Reinjoen varrella, ja joki myös erottaa sen Mannheimin naapurikaupungista. Kaupungissa on arviolta 164&nbsp;718 asukasta (vuonna 2016) ja sen pinta-ala on 77,55 neliökilometriä.

Ludwigshafen perustettiin vuonna 1853, ja kaupunginoikeudet se sai vuonna 1859. Se onkin saksalaiseksi kaupungiksi verrattain nuori. Toisen maailmansodan aikana kaupunki kärsi merkittäviä vaurioita, vain 20 prosenttia rakennuksista jäi asuttavaan kuntoon. 

Ludwigshafen tunnetaan kemikaaliteollisuudestaan. Kaupungissa pitää pääkonttoriaan kemian alan yhtymä BASF.

## Ystävyyskaupungit
* Antwerpen, Belgia
* Dessau, Saksa
* Havering, Yhdistynyt kuningaskunta
* Lorient, Ranska
* Pasadena, Yhdysvallat
* Sumqayıt, Azerbaidžan

## Tunnettuja asukkaita
* Helmut Kohl, Saksan liittokansleri 1982–1998

## Lähteet

## Aiheesta muualla

* Kaupungin viralliset sivut
Ir. D.F. Woudagemaal

**ir. D.F. Woudagemaal** (insinööri Woudan pumppuasema) on Alankomaissa sijaitseva maailman suurin käytössä olevista höyryvoimalla toimivista pumppuasemista. Sitä käytetään pumppaamaan tarpeeton vesi Friisinmaasta. Se on otettu käyttöön 7. lokakuuta 1920, jolloin kuningatar Vilhelmiina avasi pumppuaseman.

47 vuotta hiilikäyttöisinä olleet höyrykattilat muutettiin öljykäyttöisiksi vuonna 1967. Vuonna 1998 ir. D.F. Woudagemaal lisättiin UNESCOn maailmanperintöluetteloon.


Steam engine Woudagemaal.jpg|Höyrykone
Woudagemaal sea side.JPG|Julkisivu
Woudagemaal.jpg|Ilmakuva pumppuasemasta


## Lähteet

## Aiheesta muualla

* Virallinen kotisivu
Vanha-Nuuksio

**Vanha-Nuuksio** () on Espoon kaupunginosa. Vuoden 1982 Pohjois-Espoon kaupunginosajaossa alue tuli osaksi Nupuria. Asukkaiden toivomuksesta alue erotettiin omaksi kaupunginosakseen vuonna 1999. Kaupunginosan nimessä olevan sana *Nuuksio* on kirjoitettu 1500-luvulla muodoissa *Noox*, *Noosis*, *Nooxby* ja *Nowx*. Nimen pohjana arvellaan olevan saamelaiskielten joutsenta merkitsevä sana (esimerkiksi pohjoissaamen *njukča*, inarinsaamen *njuhčâ* ja koltansaamen *njuhčč*).

## Järvet ja lammet
Vanha-Nuuksion asukaskeskittymä, Brobacka, sijaitsee Nuuksion Pitkäjärven eteläpäässä. Täältä Nuuksion Pitkäjärvi laskee Brobackan halki Brobackaån-nimisenä purona eteläisempään Nupurinjärveen.

Brobackan itäpuolella sijaitsee Hackjärvi samannimisen järven rannalla. Hackjärven pohjoispuolella Nuuksion Pitkäjärven eteläpään tasolla on Laihalampi, ja tämän koillispuolella sijaitsevat Malmilampi, Pikku Sorlampi sekä Sorlampi.

## Lähteet
Messier 89

**Messier 89** (**M89** lyhyemmin, tunnetaan myös nimellä **NGC 4552**) on elliptinen galaksi Neitsyen tähdistössä. Charles Messier löysi sen 18. maaliskuuta 1781. M89 kuuluu Virgon galaksijoukkoon. Sen punasiirtymä on 0.001134. 

## Epätavalliset piirteet
Nykyisten havaintojen mukaan M89 voi olla lähes täydellisen pyöreä muodoltaan. Tämä voi olla epätavallista, koska kaikki muut tunnetut elliptiset galaksit ovat suhteellisen litistyneitä ellipsoideja. On kuitenkin mahdollista, että galaksi on sellaisessa asennossa, että se ainoastaan näyttää pallomaiselta maapallolla oleville havaitsijoille, vaikka se olisikin oikeasti elliptinen.

Galaksin ympärillä on myös kaasua ja pölyä jopa 150 000 valovuoden etäisyydelle asti. Galaksi myös puhaltaa kuumia hiukkasia, M89 on mahdollisesti kvasaari tai aktiivinen radiogalaksi

## Lähteet
Israelin 7. prikaati

**Israelin 7. prikaati** (*Hativa Sheva*) on panssariprikaati, joka on osallistunut kaikkiin Israelin ja arabien välisiin sotiin ja sen suurimmat saavutukset tapahtuivat kuuden päivän sodan aikana 1967. Joukko-osasto oli perustettu jo 1948 Israelin itsenäisyyssotaan, jolloin sen panssarikalusto koostui Sherman-panssarivaunuista. 1960-luvulla prikaati sai käyttöönsä brittiläisiä Centurion-panssarivaunuja, jotka korvattiin 1970-luvun lopulta alkaen Merkava-kalustolla. Israelin itsenäisyyssodan, Suezin kriisin ja kuuden päivän sodan aikana 7. prikaati kuului Israelin eteläiseen maanpuolustusalueeseen, minkä jälkeen se jäi Golanin kukkuloille osaksi 36. panssaridivisioonaa.

2006 Hizbollahia vastaan käydyn rajasodan aikana 7. prikaati taisteli pääasiassa Bint Jbailin kohdalla.

Prikaatin komentaja, eversti Amnon Eshel Assulin kritisoi haastattelussa julkisesti Israelin sodanjohtoa ilmoittaen mielipiteekseen, ettei 7. prikaati ollut valmis suorittamaan sille divisioonasta käskettyjä tehtäviä Etelä-Libanonin sodan aikana heinä-elokuussa 2006.

## Lähteet

## Aiheesta muualla

*Tanks still needed for major conflicts, Yaakov Katz, *[[Jerusalem Post]]*. 8. kesäkuuta 2006, päivitetty 9. kesäkuuta 2006
Okayaman prefektuuri

**Okayaman prefektuuri** ( on yksi Japanin 47:stä prefektuurista. Prefektuuri sijaitsee Chūgokun alueella, Honshūn saarella, Japanissa ja sen pääkaupunki on Okayama.

## Maantiede
Okayamaa ympäröivät Hiroshiman, Tottorin ja Hyōgon prefektuurit sekä etelässä Seton sisämeri, jossa sijaitsevat prefektuuriin myös kuuluvat 90 saarta. Okayaman väestö on keskittynyt Okayaman ja Kurashikin kaupunkeihin. Prefektuurin pohjoisosassa sijaitsevat Chūgokun vuoret, joilta saavat alkunsa Okayaman kolme suurinta jokea Yoshii, Asahi ja Takahashi. Sisämaan Kibiksi nimetty alue on tasankoa.

### Ilmasto
Prefektuurissa on Japanin pienimmät sademäärät ja eniten aurinkoisia päiviä. Vuodesta 1989 lähtien Okayama onkin kutsunut itseään ”Auringonpaisteen maaksi”.

## Aluejako
Okayaman prefektuuri jakautuu 15 kaupunkiin ja 12 muuhun kuntaan, joista kymmenen on maaseutukaupunkeja ja kaksi on kyläkuntia. Kunnat kuuluvat kymmeneen piirikuntaan, joilla ei ole hallinnollista merkitystä. Okayaman kaupunki jakautuu suuralueisiin. 

;Kaupungit

* Akaiwa
* Asakuchi
* Bizen
* Ibara
* Kasaoka
* Kurashiki
* Maniwa
* Mimasaka
* Niimi
* Okayama (pääkaupunki)
* Setouchi 
* Sōja
* Takahashi
* Tamano
* Tsuyama

;Kunnat piirikunnittain

## Historia
Meiji-restauraatioon saakka prefektuurin alue jakautui Bitchūn, Bizenin ja Mimasakan provinsseihin.

## Talous
Okayama on Japanin suurin persikoiden tuottaja, sen muita erikoisalueita ovat keramiikka ja tekstiilit. Tarjolla olevasta työvoimasta valtaosa sijoittuu palvelualoille, teollisuuden tullessa toiseksi suurimpana työllistäjänä perässä.

## Liikenne

Okayama on Länsi-Japanin keskeinen kuljetuskeskus ja hyvien liikenneyhteyksiensä ansiosta tärkeä osa Chūgokun ja Shikokun alueiden välistä kauppaa. Pääkaupungin pohjoisosassa sijaitseva Okayaman lentoasema tarjoaa sekä maan sisäisiä että kansainvälisiä lentoyhteyksiä. Seton sisämeren rannikolla oleva Mizushiman satama on läpikulkevan lastin mukaan Japanin viidenneksi suurin satama. Toisen oleellisen vesiyhteyden tarjoavat prefektuurin joet, jotka toimivat kulku- ja kuljetusreitteinä sisämaasta merelle. 

Okayamassa on lisäksi Japanin toiseksi suurin maantieverkosto suhteutettuna prefektuurin pinta-alaan ja sen läpi kulkevat muun muassa San’yōn ja Okayama-Yonagon moottoritiet. Maayhteyksissä huomattavaa on myös vuonna 1988 valmistunut Seton suursilta. Seton sisämeren yli rakennettu silta yhdistää Honshūn ja Shikokun saaret ja on tärkeä kulkuyhteys näiden alueiden välisessä kaupankäynnissä. Prefektuurista on myös hyvät rautatieyhteydet ympäri Japania ja muun muassa San’yō Shinkansen -linja kulkee prefektuurin läpi pysähtyen Okayaman ja Kurashikin kaupungeissa.

## Kulttuuri ja nähtävyydet
Okayaman kaupungissa sijaitseva Kōraku-enin puutarha on yksi Japanin kolmeksi kauneimmaksi puutarhaksi nimetystä puutarhasta. Samasta kaupungista löytyy myös historiallinen Okayaman linna.

## Lähteet

## Aiheesta muualla

* Okayaman prefektuurin viralliset sivut 
* Länsi-Japanin ohjekirja – Okayaman prefektuuri